钦定古今图书集成/理学汇编/经籍典/第078卷 > 宋洪迈容斋随笔 > 《蹇解之险》
## 钦定古今图书集成/理学汇编/经籍典/第078卷 > 宋洪迈容斋随笔 > 《蹇解之险》

《蹇》卦艮下坎上，见险而止，故诸爻皆有蹇难之辞，独
六二重言“蹇蹇。”说者以为六二与九五为正应，如臣
之事君，当以身任国家之责，虽《蹇》之又蹇，亦匪躬以
济之。此解释文义之旨，若寻绎爻画，则有说焉。盖外
卦一坎，诸爻所同。而自六二推之，上承九三，六四又
为坎体，是一卦之中已有二坎也，故重言之。《解卦》“坎
下震上，动而免乎险矣。六三将出险，乃有负乘致寇
之咎，岂非上承九四，六五又为坎乎。坎为舆为盗，既
获出险而复蹈焉，宜其可丑而致戎也。是皆中爻之
义云。